Google Beskeder har fået nøgenfilter

Google har nu officielt rullet en ny funktion ud i sin Beskeder-app, der skal beskytte brugere mod uønskede nøgenbilleder. Funktionen, som blev annonceret allerede sidste år, slører automatisk billeder, der mistænkes for at indeholde nøgenhed – og giver modtageren mulighed for at vælge, om billedet overhovedet skal vises.

Den nye funktion, der går under navnet Sensitive Content Warnings, er begyndt at lande på Android-enheder verden over – og selvom den kan være aktiveret som standard på visse telefoner, skal andre brugere slå den til manuelt i app’ens indstillinger under Beskyttelse og sikkerhed.

Funktionen afvikles direkte på telefonen ved hjælp af kunstig intelligens, der kan genkende nøgenhed i billeder. Det betyder, at intet billede forlader din enhed – alt bliver analyseret lokalt, og der er dermed ikke risiko for, at følsomme data ryger ud i skyen. Teknologien kører via en komponent kaldet SafetyCore, som tidligere har forvirret nogle brugere, da den dukkede op uden forklaring. Men nu er dens funktion blevet klar: den er motoren bag billedgenkendelsen i Google Beskeder.

Når et potentielt nøgenbillede dukker op, lægger Beskeder automatisk en sløring hen over det og giver brugeren et “hastighedsbump” – en pause til at overveje, om man overhovedet vil åbne billedet. Brugeren får også mulighed for at blokere afsenderen direkte.

Og det stopper ikke her. Hvis nogen forsøger at sende et nøgenbillede, får de også en venlig, men bestemt påmindelse om, at det måske ikke er en god idé.

Funktionen kan dog fravælges, hvis man insisterer – medmindre man er barn eller teenager med forældrekontrol. På børns overvågede telefoner er funktionen permanent aktiveret og kan kun slås fra af administratoren via Googles Family Link.

Funktionen rulles i første omgang ud til brugere af beta-versionen af Google Messages, men bliver gradvist tilgængelig for alle Android-telefoner med version 9 eller nyere – inklusive de ofte oversete Android Go-enheder. Eneste krav er, at telefonen har mindst 2 GB RAM.

Ønsker man at få fingre i den nye funktion før alle andre, kan man melde sig til Google Beskeder-betaen via Google Play Butik.

Google Beskeder har fået nøgenfilter